Grossmeyster Nafisa Mo‘minova Rossiyadagi turnirda qatnashadi

2014-yilning 7—22-aprel kunlari Rossiyaning Xanti-Mansiysk shahrida shaxmat bo‘yicha xotin-qizlar o‘rtasida FIDE Gran-Prisining to‘rtinchi bosqich musobaqalari o‘tkaziladi. Dunyoning yetakchi grossmeysterlari ishtirokida o‘tadigan mazkur musobaqada o‘zbekistonlik xalqaro grossmeyster Nafisa Mo‘minova (reytingi 2322) ham g‘oliblik uchun dona suradi. Bu haqda O‘zbekiston Milliy Olimpiya qo‘mitasi matbuot xizmati xabar berdi.

To‘rtinchi bosqich musobaqalarida, shuningdek, ayollar o‘rtasida jahon chempioni Xou Ifan (Xitoy), xalqaro grossmeysterlar Anna Muzichuk (Slovakiya), Chjao Syue (Xitoy), Nana Dzagnidze (Gruziya), Yekaterina Lagno (Ukraina), Aleksandra Kostenyuk (Rossiya), Anna Ushenina (Ukraina), Tatyana Kosinseva (Rossiya), Antuaneta Stefanova (Bolgariya), Olga Girya (Rossiya), Batchimeg Tuvshintugs (Mo‘g‘iliston) ishtirok etadi.